Initiativ fra Forbundsrepublikken Tyskland med henblik på vedtagelse af Rådets afgørelse om oprettelse af en Eurojust-stab

(2000/C 206/01)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 31, litra a), og artikel 34, stk. 2, litra c),

under henvisning til Forbundsrepublikken Tysklands initiativ(1),

under henvisning til udtalelse fra Europa-Parlamentet(2), og

ud fra følgende betragtning:

Ifølge konklusionerne fra Det Europæiske Råds møde i Tammerfors skal der for at styrke bekæmpelsen af grov organiseret kriminalitet oprettes en enhed (Eurojust) bestående af nationale offentlige anklagere, retsembedsmænd eller polititjenestemænd med samme kompetence, som udstationeres af de enkelte medlemsstater -

TRUFFET FØLGENDE AFGØRELSE:

Artikel 1

Medlemsstaterne udstationer én eller flere retsembedsmænd, offentlige anklagere eller polititjenestemænd (i det følgende benævnt "forbindelsespersoner") i [...]. Disse forbindelsespersoner udgør Eurojust-staben.

Artikel 2

1. Eurojust har til opgave at bistå i efterforskningen af grovere kriminalitet i tilfælde, hvor retsbistand kan være nødvendig i forbindelse med retsforfølgningen, og af kriminalitet, som er til skade for Den Europæiske Unions finansielle interesser.

2. Forbindelsespersonerne under Eurojust har til opgave:

a) at formidle oplysninger om relevant materiel ret og retspleje i den stat, der har udstationeret dem, til efterforskningsmyndigheder i andre medlemsstater samt til Kommissionen for De Europæiske Fællesskaber og Europol eller at oplyse om, hvor sådanne oplysninger kan indhentes

b) i overensstemmelse med lovbestemmelserne i den stat, der har udstationeret dem, at give retslige myndigheder og andre myndigheder, som foretager efterforskning i straffesager, oplysninger om situationen vedrørende efterforskning i kriminalsager og som straffedomme eller at formidle kontakt til efterforskningsmyndigheden i den udstationerende stat

c) i tilfælde, hvor der i to eller flere medlemsstater foregår efterforskning af indbyrdes forbundne strafbare handlinger, at bistå med henblik på samordning og gennemførelse af fælles efterforskning

d) efter anmodning at støtte Europols analysevirksomhed med juridisk bistand

e) ved fremtidige traktatforhandlinger om udvidelse af Europols beføjelser efter anmodning at afgive sagkyndige udtalelser med henblik på retlig vejledning af Europol

f) at udveksle erfaringer om svage punkter i den grænseoverskridende bekæmpelse af strafbare handlinger og bekæmpelsen af strafbare handlinger, som er til skade for Den Europæiske Unions finansielle interesser.

Artikel 3

Retsembedsmænd som defineret i Rådets fælles aktion 96/277/RIA af 22. april 1996 om udveksling af retsembedsmænd som forbindelsespersoner med henblik på at forbedre det retlige samarbejde mellem Den Europæiske Unions medlemsstater(3) og kontaktpunkter som defineret i Rådets fælles aktion 98/428/RIA af 29. juni 1998 om oprettelse af et europæisk retligt netværk(4) skal inddrages i udførelsen af Eurojusts opgaver. Eurojust skal støtte dem i deres virksomhed.

Artikel 4

Kommissionen og Europol opfordres til at udstationere forbindelsespersoner ved Eurojust.

Artikel 5

1. Eurojust overtager ansvaret for den dokumentation om gældende retlige instrumenter, som det europæiske retlige netværk udgiver sammen med Generalsekretariatet for Rådet. Eurojust opdaterer løbende denne dokumentation og supplerer den med dokumentation om behandlingen af problemtilfælde inden for retsbistand og om særlige procedurebestemmelser i medlemsstaterne.

2. Eurojust sørger så vidt muligt for en oversættelse til de andre medlemsstaters officielle sprog.

3. Foruden medlemsstaternes efterforskningsenheder, Kommissionen og Europol kan også tredjemand modtage oplysninger fra samlingen.

Artikel 6

1. Med henblik på udbygning af samarbejdet kobler medlemsstaterne deres nationale sags- og strafferegistre sammen i net, således at forespørgsler gennem Eurojust kan sendes videre til de enheder, som har kompetencen med hensyn til de nationale registre. De lovbestemmelser om videregivelse af oplysninger, der gælder for de enkelte registre, berøres ikke heraf.

2. Eurojust bistår medlemsstaterne i forbindelse med undersøgelsen af, om der skal oprettes et centralt europæisk sagsregister.

Artikel 7

1. Med henblik på udførelsen af sine opgaver kan Eurojust udveksle erfaringer med andre organer, navnlig internationale organisationer.

2. Rådet kan indgå aftaler med tredjelande om Eurojusts samarbejde med deres efterforskningsmyndigheder, navnlig om udstationering af associerede forbindelsespersoner.

Artikel 8

Generalsekretariatet for Rådet stiller tolke, oversættere og hjælpepersonale samt det for løsning af opgaverne nødvendige udstyr til rådighed. Generalsekretariatet for Rådet er navnlig ansvarligt for, at der oprettes en edb-baseret samling af de i artikel 5 omhandlede oplysninger.

Artikel 9

Denne afgørelse træder i kraft på dagen for offentliggørelsen i EF-Tidende.

Udfærdiget i ...

På Rådets vegne

...

Formand

(1) EFT C 206 af 19.7.2000, s. 1.

(2) EFT C ...

(3) EFT L 105 af 27.4.1996, s. 1.

(4) EFT L 191 af 7.7.1998, s. 4.